Sexton kan blaaskans teen Italianers kryIerland se Jonny Sexton (Maart 2022) (Foto: Glyn Kirk/AFP) Ierland droom om vanjaar se Sesnasies-reeks as die enigste onoorwonne span af te sluit en met Johnny Sexton in hul geledere kan hul doelwit beslis ŉ werklikheid word. Die losskakel is die spilpunt waarom die Iere se sukses draai, maar op 37-jarige ouderdom word beserings ŉ al meer gereelde verskynsel. Sexton het onder meer sy wangbeen in die aanloop tot die toernooi beseer, terwyl hy ŉ liesbesering tydens Ierland se spogvertoning teen Frankryk opgedoen het. Nou meen Eddie O’Sullivan – oudafrigter van die Ierse nasionale span – dat die komende wedstryd teen Italë ŉ gulde geleentheid is om die immergroen losskakel ŉ ruskans te gee. Veral met die oog op die komende Wêreldbeker-toernooi in Frankryk. “Kom ons wees eerlik met mekaar: Ierland is tans die voorste span ter wêreld, terwyl Italië 12de op die punteleer is. Ons behoort die Italianers in Rome te klop,” het O’Sullivan in ŉ onderhoud met BBC gesê. Munster se Joey Carberry is intussen ook nadergetrek om moontlik die veteraanspeler se skoene vol te staan. “My beste raaiskoot is dat Ierland nou vir Sexton ŉ blaaskans sal gee sodat hy gereed vir Skotland in Edinburgh sal wees én die moontlike Grand Slam-wedstryd teen Engeland.” Stefan Terblanche, die voormalige Springbok-vleuel, het juis verlede week vir Maroela Media gesê dat Sexton die hoofrol vir Ierland in die komende Wêreldbeker-skouspel in Frankryk sal vertolk. “Ierland se spelpeil aan die vooraand van die toernooi is die beste wat dit nog was en as Sexton hou, staan hulle ŉ definitiewe kans om met die louere weg te stap,” het Terblanché gesê. Ierland teen Italië: Saterdag om 16:15 Wallis teen Engeland: Saterdag om 18:45 Frankryk teen Skotland: Sondag om 17:00